2. ลักษณะการประกอบธุรกิจ

2.1 ความเป็นมาและพัฒนาการที่สำคัญ

บริษัท ผลิตไฟฟ้า จำกัด (มหาชน) เป็นบริษัทผลิตไฟฟ้าเอกชนรายใหญ่แห่งแรกของประเทศไทย
ได้รับการจัดตั้งเป็นบริษัทจำกัดเมื่อวันที่ 12 พฤษภาคม 2535
โดยการไฟฟ้าฝ่ายผลิตแห่งประเทศไทย (กฟผ.)
เพื่อให้เป็นไปตามนโยบายการแปรรูปรัฐวิสาหกิจของรัฐบาล
และการให้เอกชนเข้ามามีบทบาทในการลงทุนในการผลิตและจำหน่ายกระแสไฟฟ้า
โดยมีวัตถุประสงค์เพื่อเป็นการลดภาระการลงทุนของภาครัฐ และต่อมาเมื่อวันที่ 23 มีนาคม 2537
ได้จดทะเบียนแปรสภาพเป็นบริษัทมหาชน โดยใช้ชื่อว่า บริษัท ผลิตไฟฟ้า จำกัด (มหาชน)
และในวันที่ 16 มกราคม 2538 ตลาดหลักทรัพย์แห่งประเทศไทย (ตลท.)
ได้รับหุ้นบริษัทเป็นหลักทรัพย์จดทะเบียน

เพื่อสนองนโยบายของรัฐในการเพิ่มบทบาทของภาคเอกชนในกิจการด้านพลังงาน กฟผ.
ลดสัดส่วนการถือหุ้นในบริษัท โดยให้จำหน่ายหุ้นของบริษัท ที่ถืออยู่บางส่วนให้แก่ CLP Power
International Limited ซึ่งเป็นบริษัทประกอบธุรกิจด้านพลังงานในแถบภูมิภาคเอเชีย
และเป็นบริษัทย่อยของ CLP Holdings Limited
ซึ่งเป็นบริษัทจดทะเบียนในตลาดหลักทรัพย์แห่งฮ่องกง ในวันที่ 30 มิถุนายน 2541 จำนวน 78
ล้านหุ้น หรือคิดเป็นร้อยละ14.92 และเมื่อวันที่ 23 กรกฎาคม 2541 กฟผ.
ได้โอนหุ้นจำนวนดังกล่าวให้กับ CLP Power Projects (Thailand) Limited หรือ ซีแอลพี
ซึ่งเป็นบริษัทที่ประกอบธุรกิจด้านพลังงานในประเทศไทย และเป็นบริษัทย่อยของ CLP Power
International Limited ดังนั้น สัดส่วนการถือหุ้นใน บผฟ. ของ กฟผ. และ ซีแอลพี
เป็นร้อยละ 25.41 และ 22.42 ตามลำดับ

เมื่อวันที่ 27 มีนาคม 2549 บริษัทมีหนังสือแจ้ง ตลท. เรื่อง
การเปลี่ยนแปลงโครงสร้างการถือหุ้นของ ซีแอลพี ว่า CLP Power International Limited
ซึ่งเป็นผู้ถือหุ้นรายใหญ่ของ ซีแอลพี ได้โอนหุ้นทั้งหมดที่ตนถืออยู่ใน ซีแอลพี ให้แก่ OneEnergy
Limited และเมื่อวันที่ 23 มีนาคม พ.ศ. 2549 Mitsubishi Corporation ได้เข้าร่วมทุนใน
OneEnergy Limited ทำให้ OneEnergy Limited กลายเป็นบริษัทร่วมทุนระหว่าง CLP
Holdings Limited และ Mitsubishi Corporation ในสัดส่วนการร่วมทุนฝ่ายละ 50%

บริษัทและบริษัทในกลุ่มประสบความสำเร็จในการดำเนินงานอย่างต่อเนื่อง โดยในปี 2549
มีกิจกรรมที่สำคัญ ได้แก่การซื้อหุ้นในบริษัท บีแอลซีพี เพาเวอร์ จำกัด (บีแอลซีพี)
ซึ่งก่อตั้งขึ้นเมื่อวันที่ 30 กันยายน 2540 โดยมีกลุ่มผู้ถือหุ้นใหญ่ ประกอบด้วยเครือ CLP Holdings
Limited และเครือบริษัท บ้านปู จำกัด (มหาชน) ซึ่งแต่ละกลุ่มถือหุ้นในสัดส่วนร้อยละ 50

บีแอลซีพีได้ทำสัญญาซื้อขายไฟฟ้ากับ กฟผ. ตามโครงการไอพีพี
โดยได้ก่อสร้างโรงไฟฟ้าพลังความร้อน 2 หน่วยในเขตนิคมอุตสาหกรรมมาบตาพุด จังหวัดระยอง
มีกำลังการผลิตตามสัญญาหน่วยละ 673.25 เมกะวัตต์ รวมกำลังผลิตทั้งสิ้น 1,346.50 เมกะวัตต์
โดยมีกำหนดการเดินเครื่องเชิงพาณิชย์ของโรงไฟฟ้าหน่วยที่ 1 และหน่วยที่ 2 ในวันที่ 1 ตุลาคม
2549 และวันที่ 1 กุมภาพันธ์ 2550 ตามลำดับ ทั้งนี้ สัญญาซื้อขายไฟฟ้ามีอายุ 25 ปี
นับจากวันเริ่มเดินเครื่องเชิงพาณิชย์ของโรงไฟฟ้าหน่วยที่ 2 และสัญญาจะสิ้นสุดลงในปี 2575 อนึ่ง
โรงไฟฟ้าหน่วยที่ 1 ได้ผ่านการทดสอบความพร้อมและได้จ่ายกระแสไฟฟ้าเข้าระบบของ
กฟผ.ก่อนกำหนดและทำรายได้ให้บริษัทตั้งแต่ประมาณกลางเดือนสิงหาคม 2549

โครงการใช้ถ่านหินคุณภาพสูงนำเข้าจากต่างประเทศเป็นเชื้อเพลิงหลักในการผลิตกระแสไฟฟ้า
โดยบีแอลซีพีได้ลงนามในสัญญาจัดหาและขนส่งถ่านหินระยะยาว 25 ปี กับ Australian Coal
Holdings Pty Limited จากประเทศออสเตรเลีย

บริษัทได้ตกลงทำสัญญาซื้อหุ้นในบีแอลซีพีในสัดส่วนร้อยละ 50 จาก CLP Power (BLCP) Ltd.
ซึ่งเป็นบริษัทในเครือของ CLP Holdings Limited และผู้ถือหุ้นที่เป็นบุคคลธรรมดา 2 ราย
ได้แก่ Mr. James Richard Truscott และ Mr. Mark Takahashi เป็นมูลค่า 6,645
ล้านบาท เนื่องจากรายการดังกล่าวถือเป็นรายการที่เกี่ยวโยงกัน
บริษัทจึงได้นำเสนอรายการดังกล่าวต่อผู้ถือหุ้นเพี่อพิจารณาโดยได้รับอนุมัติจากที่ประชุมวิสามัญผู้ถือหุ้น
ครั้งที่ 1/2549 เมี่อวันที่ 1 ธันวาคม 2549
โดยมีผลประโยชน์ที่คาดว่าจะได้รับจากการทำรายการซื้อหุ้นบีแอลซีพี ได้แก่

-   การเพิ่มส่วนแบ่งการตลาดของบริษัทในธุรกิจผลิตและจำหน่ายกระแสไฟฟ้าในประเทศไทย

-   การสร้างการเจริญเติบโตของรายได้และกำไรจากการลงทุนของบริษัทอย่างต่อเนื่องและมีเสถียรภาพ

-   การขยายการลงทุนของบริษัทเข้าสู่โรงไฟฟ้าถ่านหินซึ่งเป็นทางเลือกเชื้อเพลิงของโรงไฟฟ้าที่น่าสนใจ
    และเป็นการเพิ่มประสบการณ์ให้แก่บริษัทในการดำเนินงานและบริหารโรงไฟฟ้าถ่านหินซึ่งจะช่วยเพิ่มความได้เปรียบให้แก่บริษัทในการเข้าประมูลโรงไฟฟ้า
    IPP ต่อไปในอนาคต

-   การเข้าลงทุนในโครงการไอพีพีที่มีการก่อสร้างใกล้เสร็จสมบูรณ์และพร้อมจะเริ่มดำเนินการได้ตามกำหนด
    ทำให้มีความเสี่ยงของโครงการในช่วงก่อนเริ่มดำเนินการ (Pre-Operating Risk)
    น้อยมากและสามารถรับรู้รายได้ได้ทันที

2.2 ภาพรวมการประกอบธุรกิจ

บริษัทดำเนินธุรกิจในรูปบริษัทร่วมทุน หรือ Holding Company ด้วยการถือหุ้นในบริษัทต่างๆ
ซึ่งประกอบธุรกิจหลักในการผลิต จำหน่ายกระแสไฟฟ้า และธุรกิจอื่นๆ
ที่เกี่ยวข้องกับธุรกิจผลิตและจำหน่ายกระแสไฟฟ้า
การจัดโครงสร้างแบบบริษัทร่วมทุนเอื้อให้บริษัทสามารถตั้งบริษัทย่อย
เพื่อระดมเงินกู้สำหรับโครงการใหม่ได้โดยไม่มีผลกระทบใดๆ ต่อโครงการเก่า
ซึ่งส่งผลให้บริษัทมีความคล่องตัวในการขยายกิจการและการบริหารโครงการของบริษัทย่อยที่แยกจากกัน
ทำให้ประสิทธิภาพการทำงานของแต่ละบริษัทย่อยดีขึ้น
และการรายงานผลการดำเนินงานมีความชัดเจนยิ่งขึ้น ด้วยการดำเนินงานในลักษณะ Holding
Company รายได้หลักของบริษัทจึงมาจากเงินปันผลในบริษัทย่อย บริษัทร่วม
และผู้มีส่วนได้เสียในกิจการร่วมค้า ที่ประกอบธุรกิจหลักในการผลิตและจำหน่ายกระแสไฟฟ้าให้
กฟผ. และลูกค้าอุตสาหกรรม ภายใต้สัญญาซื้อขายไฟฟ้าระยะยาว
รวมทั้งยังครอบคลุมธุรกิจการให้บริการที่เกี่ยวข้อง และธุรกิจต่อเนื่องในด้านพลังงาน

บริษัทมีขอบเขตหน้าที่หลักในด้านการพัฒนาธุรกิจ
การวางแผนกลยุทธ์และนโยบายบริหารด้านการบริหารงานบุคคล งานบัญชีและงบประมาณ
และการประชาสัมพันธ์ของกลุ่มบริษัทในเครือ อีกทั้งยังให้บริการด้านการตรวจสอบภายใน
และงานด้านกฎหมายกับบริษัทย่อย โดยบริษัทย่อยรับผิดชอบงานด้านการผลิต จำหน่าย การให้บริการ
เดินเครื่องและบำรุงรักษาเป็นหลัก

โครงสร้างการถือหุ้นของ

กลุ่มบริษัท ผลิตไฟฟ้า จำกัด (มหาชน)

ณ วันที่ 31 ธันวาคม 2549

2.3 โครงสร้างรายได้

โครงสร้างรายได้ของบริษัทและกลุ่มบริษัทตามสายผลิตภัณฑ์ ในระยะ 3 ปีที่ผ่านมา เป็นดังนี้

[]

[]

2.4 เป้าหมายการดำเนินธุรกิจ

บริษัทมีนโยบายเน้นการขยายสัดส่วนทางการตลาดของกำลังผลิตไฟฟ้าในประเทศไทยและภูมิภาคอาเซียน
จากการพัฒนาหรือซื้อขายโครงการโรงไฟฟ้า ภายใต้นโยบายการลงทุนของบริษัท
ที่คำนึงถึงผลตอบแทนสูงสุดต่อผู้ถือหุ้น ภายใต้ความเสี่ยงที่สามารถยอมรับได้
เพื่อให้บรรลุวิสัยทัศน์ของบริษัท ดังนี้

“บริษัทมุ่งมั่นที่จะเป็นบริษัทไทยชั้นนำที่ดำเนินธุรกิจผลิตไฟฟ้าครบวงจรและครอบคลุมถึงธุรกิจการให้บริการด้านพลังงานทั้งในประเทศไทยและภูมิภาคอาเซียน
ด้วยความมุ่งมั่นที่จะธำรงไว้ซึ่งสิ่งแวดล้อมและการพัฒนาสังคม”

จากวิสัยทัศน์ดังกล่าว บริษัทได้กำหนดเป้าหมายที่สำคัญขององค์กรในระยะยาว ดังนี้

-   มีกำลังผลิตไฟฟ้าเพิ่มขึ้นในอัตราที่สูงกว่าการเจริญเติบโตของความต้องการใช้กระแสไฟฟ้าในประเทศไทยและภูมิภาคอาเซียน

-   ให้ผลตอบแทนการลงทุนต่อผู้ถือหุ้นในอัตราที่สูงกว่าผลตอบแทนการลงทุนเฉลี่ยของธุรกิจในอุตสาหกรรมเดียวกันในประเทศไทย

-   เป็นผู้นำด้านการบริหารจัดการองค์กร การกำกับดูแลกิจการที่ดี
    และได้รับการยอมรับจากสังคมและชุมชน

-   บริษัทให้ความสำคัญกับการพัฒนาโครงการในประเทศไทยและในต่างประเทศที่ขายกระแสไฟฟ้าให้ประเทศไทยเป็นลำดับแรก